পুলিশ সূত্রে জানা যায়, রাজিউড়া ইউনিয়নের উচাইল চারিনাও গ্রামের তাউছ মিয়ার কিশোরী কন্যা রুমেনা আক্তার (১১) স্থানীয় একটি কিন্ডারগার্ডেনে ৫ম শ্রেণীতে লেখাপড়া করে। গত ২৭ জুন রাত ৮টায় বাড়ির উঠান থেকে কে বা কারা তাকে অপহরণ করে নিয়ে যায়। ঘটনার পর কিশোরীর পিতা সদর থানায় একটি অপহরণ মামলা  দায়ের করেন। মামলা দায়েরের প্রেক্ষিতে সদর থানার এসআই হারুনুর রশিদের নেতৃত্বে একদল পুলিশ গত ৮ জুলাই শুক্রবার ভোররাতে বি-বাড়ীয়া জেলার নাসিরনগর থানার ধরমন্ডল গ্রামের একটি বাড়ি থেকে অপহৃতাকে উদ্ধার করে। এ সময় অপহরণকারী হাদিস মিয়াকে গ্রেফতার করে পুলিশ। এসআই হারুনুর রশিদ জানান, অপহরণকারী হাদিস মিয়া রুমেনা আক্তারকে বিয়ের প্রলোভন দিয়ে বাড়ি থেকে অপহরণ করে নিয়ে গিয়েছিল।